| **Borgmesterens** **Afdeling**Kongelundens SekretariatAarhus Kommune |
| --- |
| **Kongelundens Sekretariat**Rådhuspladsen 28000 Aarhus CDirekte telefon: 41 85 50 74E-mail:kongelunden@aarhus.dkDirekte e-mail:lotpa@aarhus.dkSagsbehandler:Lotte Pape |

# Kongelundens økonomi

Vision Kongelunden er født med en projektøkonomi på samlet 750 mio. kr. som udgangspunkt.

De 500 mio. kr. kommer fra to donationer på hver 250 mio. kr. fra Lind Invest og Salling Fondene. De 250 mio. kr. kommer fra Aarhus Kommune.

**Stadionprojektet**

De 500 mio. kr. fra donationerne bliver kanaliseret direkte ind i den økonomiske ramme til byggeriet af det nye fodboldstadion.

Byggeriet af et nyt fodboldstadion har en samlet økonomisk ramme på op til 650 mio. kr. Heraf er de 585 mio. kr. svarende til 78 mio. euro afsat til selve stadionbyggeriet og totalrådgivningen som beskrevet i konkurrenceprogrammet, mens den resterende del går til afledte omkostninger som nedrivning af det eksisterende stadion, bygherrerelaterede omkostninger mv.

AGF Fodbold har i tidligere drøftelser tilkendegivet muligheden for at skyde 50 mio. kr. ind i stadionprojektet, hvilket AGF Fodbold nu har forhøjet til 100 mio. kr. Det sker på baggrund af en forventning om, at der vil være en øget driftsindtægt på det nye fodboldstadion, der bl.a. får bedre VIP- og konferencefaciliteter. Der er dog endnu ikke truffet beslutninger herom, og den videre proces herfor afhænger af valg af model mv.

Samlet set er der i stadionbyggeriet budgetteret med op til 150 mio. kr. i ekstra finansiering ud over de 500 mio. kr. fra donationer.

**Udviklingsplanen**

De resterende 250 mio. kr. i Vision Kongelundens projektøkonomi er afsat af Aarhus Byråd og går primært til projekter i Udviklingsplanen.

De 50 mio. kr. er forlods øremærket til at udvikle infrastrukturen i området.

Herudover skal midlerne dække de afledte konsekvenser af stadionbyggeriet, herunder etableringen af nyt atletikanlæg samt et nyt Team Danmark Center et andet sted i Kongelunden, som bliver besluttet som en del af den samlede udviklingsplan.

Den præcise økonomi til de to projekter kender vi ikke på nuværende tidspunkt, og den vil blive afdækket i forbindelse med det videre arbejde i Udviklingsplanen.

Andre delprojekter i Udviklingsplanen vil også kunne finansieres af Aarhus Kommunes del af projektøkonomien, hvis rammen for projektøkonomien tillader det.

Herudover bliver projektledelse, sekretariatsbetjening, borgerinddragelse mv. dækket af Aarhus Kommunes del af projektøkonomien.

Vision Kongelunden bliver en 100 års plan, og der er både på den korte og lange bane konkrete projekter og mere løse idéer, som der lige nu ikke er fuld finansiering til. Sådan vil det være, når man sætter retning for en mangeårig udvikling af et område.

Det er i arbejdet med Udviklingsplanen, at områdets potentiale for yderligere udvikling skal manifesteres og udgøre et dialoggrundlag for realisering af yderligere ambitioner.

Det er forventningen, at kommende delprojekter – i lighed med de nuværende projekter i Vision Kongelunden – vil skulle realiseres i et samspil mellem Aarhus Kommune, områdets aktører og eventuelle andre samarbejdspartnere som fx fonde eller virksomheder.